b'\n_START_ARTICLE_\nKirsti Rossin murha\n_START_PARAGRAPH_\nKirsti Rossin murha oli Pieks\xc3\xa4m\xc3\xa4en kauppalassa sunnuntaina 3. hein\xc3\xa4kuuta 1938 tapahtunut henkirikos jonka uhriksi joutui ty\xc3\xb6mies T. Rossin 9-vuotias tyt\xc3\xa4r Maila Kirsti Kaarin Rossi. _NEWLINE_Kirsti Rossi oli saanut vanhemmiltaan luvan l\xc3\xa4hte\xc3\xa4 tapaamaan sisartaan joka oli ty\xc3\xb6ss\xc3\xa4 paikkakunnalla vierailun\xc3\xa4yt\xc3\xb6nt\xc3\xb6j\xc3\xa4 pit\xc3\xa4neess\xc3\xa4 Suomen Tivolissa. H\xc3\xa4n ei palannut kotiin ja 6. hein\xc3\xa4kuuta kello 21 aikaan leskiem\xc3\xa4nt\xc3\xa4 Maria P\xc3\xb6ntinen l\xc3\xb6ysi Kirsti Rossin ruumiin kauppalan alueella sijainneesta metsik\xc3\xb6st\xc3\xa4 noin 300 metrin p\xc3\xa4\xc3\xa4ss\xc3\xa4 rautatiest\xc3\xa4._NEWLINE_Poliisi pid\xc3\xa4tti tekoon syylliseksi ep\xc3\xa4iltyn\xc3\xa4 Karttulasta kotoisin olleen sekaty\xc3\xb6mies Onni Edvin Aukustinpoika Koiviston (s. 1910). Kuulustelussa Koivisto tunnusti tehneens\xc3\xa4 v\xc3\xa4kivaltaa tyt\xc3\xb6lle ja sitten kuristaneensa h\xc3\xa4nt\xc3\xa4 ja lopuksi ly\xc3\xb6neens\xc3\xa4 kuolettavasti tytt\xc3\xb6\xc3\xa4 p\xc3\xa4\xc3\xa4h\xc3\xa4n maasta l\xc3\xb6yt\xc3\xa4m\xc3\xa4ll\xc3\xa4\xc3\xa4n juurikaskartulla._NEWLINE_Kirsti Rossin murha her\xc3\xa4tti suurta kiihtymyst\xc3\xa4 Pieks\xc3\xa4m\xc3\xa4ell\xc3\xa4. Kun Koivisto tuotiin keskiviikkona 28. hein\xc3\xa4kuuta 1938 aamujunalla Mikkelin l\xc3\xa4\xc3\xa4ninvankilasta Pieks\xc3\xa4m\xc3\xa4en ja J\xc3\xa4ppil\xc3\xa4n v\xc3\xa4lik\xc3\xa4r\xc3\xa4jille Pieks\xc3\xa4m\xc3\xa4elle oli asemalla h\xc3\xa4nt\xc3\xa4 vastassa suuri v\xc3\xa4kijoukko joka uhkasi tappaa Koiviston ja yritti k\xc3\xa4yd\xc3\xa4 k\xc3\xa4siksi h\xc3\xa4neen mutta poliisit onnistuivat pit\xc3\xa4m\xc3\xa4\xc3\xa4n joukon loitolla. My\xc3\xb6s oikeuden istuntopaikalle oli kokoontunut suuri v\xc3\xa4kijoukko. Kun v\xc3\xa4kijoukosta kuului huomautus ett\xc3\xa4 Amerikassa ei Koiviston tapainen roisto selvi\xc3\xa4isi hengiss\xc3\xa4 edes oikeuspaikaltakaan lausui Koiviston kanssa samassa oikeudenistunnossa tuomittavaksi tuotu ja t\xc3\xb6rkeist\xc3\xa4 varkauksista syytetty, lehdist\xc3\xb6n suurvarkaaksi kutsuma Eino K\xc3\xa4rp\xc3\xa4nen t\xc3\xa4h\xc3\xa4n\xc2\xa0: "Ei my\xc3\xb6sk\xc3\xa4\xc3\xa4n Pohjanmaalla!".  Syytt\xc3\xa4j\xc3\xa4n vaatimuksesta juttu k\xc3\xa4siteltiin suljetuin ovin ja koska uhrin ruumiinavausp\xc3\xb6yt\xc3\xa4kirjaa ei ollut viel\xc3\xa4 tullut juttu lyk\xc3\xa4ttiin elokuun 17. p\xc3\xa4iv\xc3\xa4n\xc3\xa4 pidett\xc3\xa4ville k\xc3\xa4r\xc3\xa4jille. Oikeudenk\xc3\xa4ynnin j\xc3\xa4lkeen Koivisto saatettiin uhkaavasti esiintyneen v\xc3\xa4kijoukon l\xc3\xa4pi poliisiautolle ja h\xc3\xa4net kuljetettiin Pieks\xc3\xa4m\xc3\xa4en poliisivartiokonttorille. T\xc3\xa4nnekin oli kertynyt v\xc3\xa4ke\xc3\xa4 ja kun Koivistoa kuljettanutta pollisiautoa autoilla seuranneet miehet yrittiv\xc3\xa4t v\xc3\xa4kisin tunkeutua poliisivartiokonttoriin p\xc3\xa4\xc3\xa4st\xc3\xa4kseen k\xc3\xa4siksi Koivistoon poliisit joutuivat ampumaan varoituslaukauksia saadakseen miehet per\xc3\xa4\xc3\xa4ntym\xc3\xa4\xc3\xa4n._NEWLINE_Elokuun 17. p\xc3\xa4iv\xc3\xa4n\xc3\xa4 Koivisto tuotin Pieks\xc3\xa4m\xc3\xa4elle vahvan poliisivartion saattamana ja my\xc3\xb6s k\xc3\xa4r\xc3\xa4j\xc3\xa4paikalle oli komennettu ylim\xc3\xa4\xc3\xa4r\xc3\xa4isi\xc3\xa4 poliiseja. Yleis\xc3\xb6\xc3\xa4 kertyi kuitenkin t\xc3\xa4ll\xc3\xa4 kertaa v\xc3\xa4h\xc3\xa4n eik\xc3\xa4 se esiintynyt uhkaavasti. Juttu jossa syytt\xc3\xa4j\xc3\xa4 vaati Koivistolle kuolemantuomiota k\xc3\xa4siteltiin edelleen suljetuin ovin ja koska ruumiinavausp\xc3\xb6yt\xc3\xa4kirjaa ei ollut viel\xc3\xa4k\xc3\xa4\xc3\xa4n tullut lyk\xc3\xa4ttiin k\xc3\xa4sittely 14. syyskuuta pidetyille v\xc3\xa4lik\xc3\xa4r\xc3\xa4jille. Kun Koivistoa oltiin viem\xc3\xa4ss\xc3\xa4 pois k\xc3\xa4r\xc3\xa4j\xc3\xa4paikalta paikalla ollut yleis\xc3\xb6 otti h\xc3\xa4nest\xc3\xa4 runsaasti valokuvia ja esiintyi muuten rauhallisesti._NEWLINE_Syyskuun 14. p\xc3\xa4iv\xc3\xa4 kihlakunnanoikeus tuomitsi Koiviston alaik\xc3\xa4iseen tytt\xc3\xb6\xc3\xb6n kohdistuneesta v\xc3\xa4kivallanteosta 10 vuodeksi kuritushuoneeseen ja rikoksen salaamiseksi tehdyst\xc3\xa4 murhasta kuolemanrangaistukseen. H\xc3\xa4net passitettiin Kuopion l\xc3\xa4\xc3\xa4ninvankilaan.'